《和志宏见示亭字韵》
宋代·李纲

今日苦不乐，驾言适林坰。散策寻远寺，披襟坐虚亭。

云木上窈窕，涧泉泄清泠。千山自岑寂，一目皆葱青。

嗟我得数子，不复叹飘零。扫虑味禅悦，茹蔬谢荤腥。

时为亭上游，散发缓我形。騄骥行振足，倦鸟思归翎。

何当返梁溪，教子名添丁。林泉益自得，华发从星星。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。